Diari Oficial de la Generalitat Valenciana


Sumari del DOGV 6027, del 03-06-2009 (2009/6183)

Aprovació d'un conveni administratiu de col·laboració entre este Ajuntament i el Registre de la Propietat Número l de Chiva, sobre emissió d'informació relativa als actes d'edificació o ús del sòl realitzats sense llicència o sense ajustar-se a les condicions establides en esta.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6027

Data del DOGV
:   03-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/6183


Data del document
:   26-05-2009

Organisme emissor
:   Ajuntament de Godelleta

Tipus de document
:   Informació Pública

Descriptors 

:   * Godelleta
    * cooperació administrativa
    * administració local
    * pla d'urbanisme
    * cadastre

Aprovació d'un conveni administratiu de col·laboració entre este Ajuntament i el Registre de la Propietat Número l de Chiva, sobre emissió d'informació relativa als actes d'edificació o ús del sòl realitzats sense llicència o sense ajustar-se a les condicions establides en esta. [2009/6183]  
L'Ajuntament en ple, en la sessió ordinària del dia 21 de maig de 2009, va adoptar entre altres l'Acord d'aprovació d'un conveni administratiu de col·laboració entre este Ajuntament i el Registre de la Propietat Número 1 de Chiva sobre emissió d'informació relativa als actes d'edificació o ús del sòl realitzats sense llicència o sense ajustar-se a les condicions establides en esta, el text íntegre de les quals és com segueix:  
«Conveni de col·laboració entre l'Ajuntament de Godelleta i el Registre de la Propietat Número 1 de Chiva sobre emissió d'informació relativa als actes d'edificació o ús del sòl realitzats sense llicència o sense ajustar-se a les condicions establides en esta.  
A Godelleta, el dia 25 de maig de 2009, compareixen:  
D'una part Salvador Enrique Marín Clemente, en la seua condició d'alcalde president de Godelleta.  
D'una altra part Oscar Germán Vázquez Asenjo, major d'edat, casat, amb DNI i NIF número 16575856M, amb domicili a estos efectes a l'avinguda del Mestre García Navarro, número 128, 46876 Chiva, València.  
Intervenen:  
Salvador Enrique Marín Clemente en nom i representació de l'Ajuntament de Godelleta, en la seua qualitat d'alcalde president de la corporació municipal i en exercici de les facultats atribuïdes a l'empara del que disposa l'article 21.1.a de la Llei 7/1985 de 23 d'abril, Reguladora de les Bases de Règim Local, i concretament en este acte en compliment de l'acord del Ple de data 21 de maig de 2009.  
Oscar Germán Vázquez Asenjo, com a registrador del Registre de la Propietat de Chiva Número 1, registre dins del districte hipotecari del qual es troba ubicat el terme municipal de Godelleta.   
Exposen:  
L'article 221.2 de la Llei Urbanística Valenciana (LUV) assenyala que l'orde de suspensió els actes d'edificació o ús del sòl realitzats sense llicència o orde d'execució, haurà de ser comunicada al Registre de la Propietat per a la seua constància per mitjà de nota marginal. En els punts següents del dit precepte es regulen determinades actuacions relatives als actes d'edificació o ús del sòl realitzats amb llicència o orde d'execució, però sense ajustar-se a les condicions en ella establides.  
Sens dubte, les parts intervinents són conscients que la finalitat primordial d'este precepte normatiu consisteix no tant a penalitzar el propietari de la finca amb la constància en el Registre de la Propietat del caràcter irregular de l'obra de construcció que s'esta duent a terme sobre esta, sinó en la necessitat d'informar qualsevol tercer, interessat a conéixer l'estat de legalitat urbanística en què es troba l'immoble, la possible situació d'irregularitat que pesa sobre este.  
Esta finalitat s'aconsegueix plenament mitjançant la pràctica de l'assentament registral corresponent, ja que d'esta manera, no sols es dóna complida informació al tercer dels aspectes a què ens referim, sinó que estos, a través de la seua constància registral, li afectaran amb plenitud d'efectes jurídics.   
No obstant això, les parts intervinents són també plenament conscients que de vegades la comunicació al registre a què es referix l'article 221 LUV, pot no arribar a produir l'assentament registral desitjat, bé perquè la comunicació no es produïsca, bé perquè existisca qualsevol obstacle formal o material que impedisca una qualificació favorable del registrador i en conseqüència la pràctica de l'assentament registral que procedisca, o bé simplement perquè la finca no es trobe degudament immatriculada en el registre.   
En tals casos, i per a evitar que es produïsca una completa absència d'informació per al tercer que pretenga conéixer la situació jurídica de la finca, les parts pretenen establir a través del present conveni, un procediment de col·laboració que permeta donar publicitat indiciària a les situacions referides, encara que no se'n faça, per les raons explicades, l'adequada inscripció registral.   
Els registradors de la propietat tenen encomanada, com a tasca específica de la seua funció, la identificació gràfica de les finques registrals, i es crea d'esta manera l'arxiu de bases gràfiques registrals (capa territorial d'informació registral) del terme municipal de Godelleta. Les bases indicades gràfiques són susceptibles d'associar a la finca registral qualsevol tipus d'informació que es trobe situada i referenciada sobre el territori que ocupa, encara que esta informació, com en el cas que ens ocupa, puga no trobar-se inscrita en el Registre de la Propietat.   
L'Ajuntament de Godelleta és competent per a iniciar aquells expedients que tinguen com a objecte el tractament de qualsevol de les situacions previstes en l'article 221 de la Llei Urbanística Valenciana i considera que la georeferenciació d'estes situacions sobre el territori podria constituir un procediment idoni per a, mitjançant la seua interoperabilitat amb la capa de bases gràfiques registrals existents en el terme municipal de Godelleta, donar publicitat de l'existència d'aquells expedients a qualsevol legítim interessat.  
Es tracta de que cada nota simple informativa o certificació registral que s'expedisca d'una finca dins de la base de gràfica de la qual l'Ajuntament de Godelleta hi haja georeferenciat un punt indicatiu de l'existència d'un expedient, vaja acompanyada d'un document on el registrador certifique simplement que es produeix esta circumstància, sense entrar en cap moment a informar del contingut formal o material de l'expedient indicat, competència que està exclusivament reservada als servicis municipals competents.  
Basant-se en tot això, les parts estipulen:  
Primer. El Registre de la Propietat de Chiva Número 1 autoritza i facilita, a l'Ajuntament de Godelleta, la consulta actualitzada de les bases gràfiques de les finques registrals inscrites en el seu terme municipal, als efectes que es consideren oportuns, amb la utilització, per a això, dels mitjans tecnològics que el Col·legi de Registradors de la Propietat, Mercantils i de Béns Mobles d'Espanya habilite a este efecte.  
Segon. L'Ajuntament de Godelleta, es compromet a posar a disposició del Registre de la Propietat de Chiva Número 1 la informació objectiva que es trobe georeferenciada relativa a procediments que tinguen com a objecte actes d'edificació o ús del sòl realitzats sense llicència o orde d'execució, o bé, realitzats amb llicència o orde d'execució però sense ajustar-se a les condicions en esta establides, que es tramiten en l'Ajuntament. Esta informació no podrà incloure cap dada relativa a la identitat i la resta de caràcter personal, del presumpte infractor, del denunciant, ni de tercers.  
El Registre de la Propietat de Chiva Número 1, d'acord amb la present clàusula, assumeix la recepció de la informació posada a la seua disposició per l'Ajuntament de Godelleta i es compromet a dur a terme la tasca de localització i validació de les finques registrals sobre la cartografia i ortofotografíes de què dispose en cada moment, per mitjà de l'ús de les aplicacions del Col·legi de Registradors de la Propietat, Mercantils i de Béns Mobles d'Espanya.  
Tercer. L'Ajuntament de Godelleta autoritza el Registre de la Propietat Número 1 de Chiva a facilitar consulta relativa a l'existència dels expedients que tinguen com a objecte actes d'edificació o ús del sòl realitzats sense llicència o orde d'execució o realitzats amb llicència o orde d'execució però sense ajustar-se a les condicions en ella establides, a tota persona que, d'acord amb el que disposa la legislació hipotecària, acredite el degut interés legítim a conéixer la situació de disciplina urbanística que afecte qualsevol finca registral inscrita en el terme municipal.  
Quart. La consulta indicada consisteix en un simple procés tecnològic i automàtic de selecció, exempt de qualsevol tractament o interpretació jurídica per part del Registre de la Propietat de Chiva Número 1 o dels Servicis Urbanístics Municipals competents i, en conseqüència, de qualsevol responsabilitat a este efecte, la comesa del qual és l'exposició genèrica de les circumstàncies a què es referix en concret el present conveni, en tant que siguen aplicables a aquella porció del territori sobre la qual ha sigut configurada i validada la base gràfica registral de la finca.  
Cinqué. Les parts intervinents deixen oberta la possibilitat d'incloure, dins del procediment establit en este conveni, per mitjà de les addicions a este que siguen procedents, qualsevol altre tipus d'informació territorial, urbanística, mediambiental o tributària generada per l'Ajuntament mateix, sempre que les parts consideren adequada la informació esmentada per a ser associada a la publicitat registral de les finques.  
Sisé. El conveni present entrarà en vigor l'endemà de la seua subscripció i tindrà una vigència indefinida, sense perjuí que per qualsevol de les parts, amb una antelació mínima de dos mesos a la data en què es pretenga fer efectiu, se sol·licite deixar-lo sense efecte, o s'adopte de mutu acord per les parts.   
Seté. El conveni present tindrà caràcter administratiu, d'acord amb el que disposen els articles 6 i 9 de la Llei 30/1992, de Règim Jurídic de les Administracions Públiques i Procediment Administratiu Comú, corresponent a la jurisdicció contenciosa administrativa el coneixement de les qüestions litigioses que sobre este es pogueren plantejar, de conformitat al que disposa la normativa reguladora de la jurisdicció esmentada».   
Contra l'acord present, que posa fi a la via administrativa, procedix interposar alternativament o recurs de reposició potestatiu, en el termini d'un mes comptador des de l'endemà de la recepció d'esta notificació, davant del Ple d'este Ajuntament de Godelleta, de conformitat amb els articles 116 i 117 de Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o recurs contenciós administratiu, davant de la Sala Contenciosa Administrativa del Tribunal Superior de Justícia de València, en el termini de dos mesos comptadors des de l'endemà de la recepció de la notificació present, de conformitat amb l'article 46 de la Llei 29/1998, de 13 de juliol, de la Jurisdicció Contenciosa Administrativa. Si s'optara per interposar el recurs de reposició potestatiu, no es podrà interposar recurs contenciós administratiu fins que aquell siga resolt expressament o se n'haja produït la desestimació per silenci. Tot això sense perjuí que es puga exercitar qualsevol altre recurs que s'estime pertinent.  
Godelleta, 26 de maig de 2009.- L'alcalde: Salvador Enrique Marín Clemente.